Document ID: 32006R0211

ΚΑΝΟΝΙΣΜΌΣ (ΕΚ) αριθ. 211/2006 ΤΗΣ ΕΠΙΤΡΟΠΉΣ
της 7ης Φεβρουαρίου 2006
για παρέκκλιση από τον κανονισμό (ΕΚ) αριθ. 1433/2003 σχετικά με τις λεπτομέρειες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά τα επιχειρησιακά ταμεία, τα επιχειρησιακά προγράμματα και τη χρηματοδοτική ενίσχυση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996 για την κοινή οργάνωση των αγορών στον τομέα των οπωροκηπευτικών (1), και ιδίως το άρθρο 48,
Εκτιμώντας τα ακόλουθα:
(1)
Τα άρθρα 13 και 14 του κανονισμού (ΕΚ) αριθ. 1433/2003 της Επιτροπής (2) προβλέπουν, αντιστοίχως, ότι η αρμόδια εθνική αρχή αποφασίζει σχετικά με τα επιχειρησιακά προγράμματα και ταμεία ή σχετικά με τις τροποποιήσεις τους, κατόπιν υποβολής αιτήσεων από τις οργανώσεις παραγωγών σύμφωνα με τα άρθρα 11 και 14 του εν λόγω κανονισμού, το αργότερο στις 15 Δεκεμβρίου. Ωστόσο, τα κράτη μέλη, για λόγους δεόντως αιτιολογημένους, δύνανται να μεταφέρουν τη λήξη της προθεσμίας από τις 15 Δεκεμβρίου στις 20 Ιανουαρίου του έτους που ακολουθεί την υποβολή της αίτησης.
(2)
Φαίνεται ότι ορισμένα κράτη μέλη, λόγω της διοικητικής πολυπλοκότητας της εργασίας και παρά τη χρησιμοποίηση της δυνατότητας μεταφοράς της προθεσμίας στις 20 Ιανουαρίου, δεν είναι σε θέση να εκπληρώσουν την υποχρέωση της εξέτασης των αιτήσεων για το τρέχον οικονομικό έτος εντός της προθεσμίας αυτής. Ως εκ τούτου κρίνεται σκόπιμο, όσον αφορά το οικονομικό έτος 2006, να προβλεφθούν παρεκκλίσεις από ορισμένες διατάξεις του κανονισμού (ΕΚ) αριθ. 1433/2003.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση του άρθρου 13 παράγραφος 2 του κανονισμού (ΕΚ) αριθ. 1433/2003 και μόνον όσον αφορά τα επιχειρησιακά προγράμματα του έτους 2006, τα κράτη μέλη δύνανται, για λόγους δεόντως αιτιολογημένους, να αποφασίζουν σχετικά με τα επιχειρησιακά προγράμματα και τα ταμεία το αργότερο στις 10 Φεβρουαρίου.
2. Κατά παρέκκλιση του άρθρου 14 παράγραφος 3 του κανονισμού (ΕΚ) αριθ. 1433/2003 και μόνον όσον αφορά τα επιχειρησιακά προγράμματα του έτους 2006, τα κράτη μέλη δύνανται, για λόγους δεόντως αιτιολογημένους, να αποφασίζουν σχετικά με τις αιτήσεις τροποποίησης επιχειρησιακού προγράμματος το αργότερο στις 10 Φεβρουαρίου.
3. Κατά παρέκκλιση του άρθρου 16 παράγραφος 2 του κανονισμού (ΕΚ) αριθ. 1433/2003 και μόνον όσον αφορά τα επιχειρησιακά προγράμματα του έτους 2006, η εφαρμογή ενός επιχειρησιακού προγράμματος που έχει εγκριθεί σύμφωνα με τις παρεκκλίσεις που προβλέπονται στις παραγράφους 1 ή 2 του παρόντος άρθρου αρχίζει το αργότερο την 15η Φεβρουαρίου που ακολουθεί την έγκρισή του.
4. Κατά παρέκκλιση του άρθρου 17 του κανονισμού (ΕΚ) αριθ. 1433/2003 και μόνον όσον αφορά τα επιχειρησιακά προγράμματα του έτους 2006, τα κράτη μέλη, σε περίπτωση εφαρμογής των παρεκκλίσεων που προβλέπονται στις παραγράφους 1 ή 2 του παρόντος άρθρου, κοινοποιούν το εγκριθέν ποσό της ενίσχυσης στις οργανώσεις παραγωγών το αργότερο στις 10 Φεβρουαρίου και κοινοποιούν στην Επιτροπή το αργότερο στις 15 Φεβρουαρίου το συνολικό ποσό της ενίσχυσης που εγκρίθηκε για το σύνολο των επιχειρησιακών προγραμμάτων.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Φεβρουαρίου 2006.

Labels: 15
19
5
6